Συντεταγμένες: 31°38′N 8°0′W﻿ / ﻿31.633°N 8.000°W﻿ / 31.633; -8.000


Το **Μαρακές** (αραβικά: مراكش *Marrakesh*), είναι πόλη στο νοτιοδυτικό Μαρόκο κοντά στην οροσειρά του Άτλαντα, γνωστή και ως «Κόκκινη Πόλη» ή «Αλ Χάμρα». Η **Μεντίνα του Μαρακές** (παλαιά πόλη) αποτελεί από το 1985 Μνημείο Παγκόσμιας Κληρονομιάς της UNESCO. Η πόλη εξυπηρετείται από το Διεθνές Αεροδρόμιο Μενάρα (κωδικός RAK) και από σιδηροδρομική γραμμή με το βορρά και την Καζαμπλάνκα.

Το Μαρακές έχει πληθυσμό που ξεπερνά τους 1.000.000 κατοίκους το 2006, ενώ συγκεντρώνει και έναν αριθμό Ευρωπαίων, κυρίως Γάλλων, Ισπανών, Ιταλών, Βρετανών και Πορτογάλων.

Ονομασία
--------

Το όνομα της πόλης προέρχεται από τις βερβερικές λέξεις **mur (n) akuch**, που σημαίνει *Χώρα του Θεού*, ενώ η ίδια η ονομασία του Μαρόκου προέρχεται από την ίδια ρίζα. Το Μαρακές έχει το μεγαλύτερο παραδοσιακό παζάρι στο Μαρόκο και την πιο πολυσύχναστη πλατεία σε όλη την Αφρική, την Τζεμάα ελ Φνα: το πρωί ασφυκτιά από ακροβάτες, παραμυθάδες, νερουλάδες, γητευτές φιδιών, χορευτές και μουσικούς, ενώ το βράδυ γεμίζει από υπαίθριους πάγκους για φαγητό.

Ιστορία
-------

Το Μαρακές είναι η δεύτερη μεγαλύτερη πόλη του Μαρόκου μετά την Καζαμπλάνκα (πρωτεύουσα είναι το Ραμπάτ) και παλαιότερα ήταν γνωστή ως *Πόλη του Μαρόκου*. Πριν την άνοδο των Αλμοραβιδών τον 11ο αιώνα, η περιοχή βρισκόταν υπό την εξουσία της πόλης Αγκμάτ, αλλά ο ηγέτης Αμπού-Μπακρ ιμπν-Ουμάρ αποφάσισε ότι λόγω υπερπληθυσμού θα έπρεπε να χτίσει μια νέα πρωτεύουσα. Ως νομάδας από τη Σαχάρα, αποφάσισε να τη χτίσει σε μια πεδιάδα, ένα ουδέτερο έδαφος μεταξύ δυο αντίπαλων φυλών. Η πόλη ξεκίνησε να χτίζεται υπό την εξουσία του το 1070, αλλά ολοκληρώθηκε επί του διαδόχου του Γιουσούφ ιμπν Τασφίν.

Η πόλη γνώρισε περίοδο δόξας επί του Γιακούμπ ελ Μανσούρ, τρίτου κατά σειρά Σουλτάνου της δυναστείας των Αλμοχάδων. Στην πόλη άρχισαν να συρρέουν λόγιοι και ποιητές, ενώ κατασκευάστηκαν το τζαμί Κουτουμπία και ένα νέο κασμπάχ.
To 1269, το Μαρακές κατακτήθηκε από τη δυναστεία των Μερινίδων, οπότε και έπεσε σε λήθαργο και η πρωτεύουσα του κράτους μεταφέρθηκε στην πόλη Φεζ. Στις αρχές του 16ου αιώνα, το Μαρακές ξανάγινε πρωτεύουσα και έφτασε στο απόγειό του χάρη στο Μοχάμεντ ελ Μαχντί, Σουλτάνο της δυναστείας των Σααντί. Τα κατεστραμμένα μνημεία αναστηλώθηκαν και κατασκευάστηκαν πολυτελή παλάτια. Το Παλάτι Ελ Μπαντί αποτελεί αντίγραφο της Αλάμπρας, κατασκευασμένο από τα ακριβότερα υλικά από την Ιταλία, το Σουδάν, την Ινδία και την Κίνα. Ωστόσο, η πόλη δε θα παραμείνει για πολύ πρωτεύουσα, καθώς στο τέλος του 17ου αιώνα η δυναστεία των Αλαουιτών μεταφέρει την πρωτεύουσα κατ' αρχάς στη Φεζ κι έπειτα στην πόλη Μεκνές.

Για αιώνες, το Μαρακές ήταν γνωστό για τους *εφτά αγίους του*. Όταν ήταν δημοφιλής ο σουφισμός, εγκαινιάστηκε από τον Αμπού Αλί αλ-Χασάν αλ-Γιουσί η γιορτή των «εφτά αγίων», κατ' εντολήν του σουλτάνου. Οι τάφοι διαφόρων γνωστών και σημαντικών φυσιογνωμιών μεταφέρθηκαν στο Μαρακές για να προσελκύσουν προσκυνητές, παρομοίως με την πόλη Εσσαουίρα και τις γιορτές της.

Αξιοθέατα
---------

Πανόραμα της πλατείας Τζεμαά ελ Φνα
* Τζαμί Κουτουμπία
* Πλατεία Τζεμάα ελ Φνα
* Παλάτι Ελ Μπαντί
* Παλάτι Ελ Μπαχία
* Κήποι Μαζορέλ
* Μουσείο του Μαρακές
* Μουσείο Ισλαμικής Τέχνης στους Κήπους Μαζορέλ
* Όπερα
* Πανεπιστήμιο Καντί Αγιάντ

### Μεντίνα

Η μεντίνα του Μαρακές αποτελεί νευραλγικό σημείο και το ιστορικό κέντρο της πόλης. Εκτείνεται σε περιοχή 6 τετραγωνικών χιλιομέτρων, αποτελώντας έτσι μια από τις μεγαλύτερες μεντίνες του Μαρόκου. Χτίστηκε γύρω από ένα στρατόπεδο και μια αγορά, ενώ το 12ο αιώνα κατασκευάστηκε και ένα κάσμπαχ, που θα την προστάτευε από τις επαναλαμβανόμενες επιθέσεις των βερβερικών φυλών και θα εγκαθίδρυε την κυριαρχία των Αλμοραβιδών. Οι διάφορες δυναστείες που πέρασαν από την πόλη πραγματοποίησαν σημαντικές προσθήκες και αλλαγές στην παλαιά πόλη.

Αναφορές στη σύγχρονη κουλτούρα
-------------------------------

* «Marrakesh Night Market» είναι ο τίτλος ενός τραγουδιού της Loreena mcKennitt στο άλμπουμ της *The Mask and Mirror*. Το τραγούδι έχει ερμηνευτεί στα ελληνικά υπό τον τίτλο *Νυχτερινό παζάρι στο Μαρακές* (απόδοση στίχων: Ρένια Στίλογλου, ερμηνεία: Καλλιόπη Βέττα).
* Ο Άλφρεντ Χίτσκοκ γύρισε τις πρώτες σκηνές της ταινίας *Ο Άνθρωπος που Γνώριζε Πολλά* (1956) στο Μαρακές με την Ντόρις Ντέι και τον Τζέιμς Στιούαρτ.
* Η πόλη του Μαρακές χρησιμοποιήθηκε επίσης ως σκηνικό γυρισμάτων στην ταινία του 1999 *Η Μούμια* για να αναπαραστήσει την Αίγυπτο της δεκαετίας του '20.
* Ακόμη, στην πόλη γυρίστηκαν αρκετές σκηνές της ελληνικής τηλεοπτικής σειράς «Τρικυμία» παραγωγής 1998.

Παραπομπές
----------

1. ↑  gpso.de/maps/.
2. ↑  web.archive.org/web/20231016071910/https://www.ville-marrakech.ma/ar/.

Εξωτερικοί σύνδεσμοι
--------------------

|  |  |
| --- | --- |
| Commons logoCommons logo | Τα Wikimedia Commons έχουν πολυμέσα σχετικά με το θέμα   **Μαρακές** |

* Ταξιδιωτικός οδηγός για το Μαρακές
* Οδηγός πόλης του Μαρακές
* Μνημεία και χειροτεχνίες του Μαρακές Αρχειοθετήθηκε 2007-12-30 στο Wayback Machine.

  


|  |  |  |  |  |  |
| --- | --- | --- | --- | --- | --- |
| 

| π • σ • ε
Μνημεία Παγκόσμιας Κληρονομιάς της UNESCO στο Μαρόκο |
| --- |
|  |
| 
* Μεντίνα της Φες
* Μεντίνα του Μαρρακές
* Η Πόλη (Ksar) Ait-Ben-Haddou
* Ιστορική Πόλη Μεκνές
* Μεντίνα της Τετουάν
* Αρχαιολογικός χώρος του Βολουμπίλις
* Μεντίνα της Εσσαουίρα
* Η Πορτογαλική Πόλη Μαζαγκάν - Ελ Τζαντίντα
* Ραμπάτ
 |
|  |
| 
Κατάλογος Μνημείων Παγκόσμιας Κληρονομιάς |

 |

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 138361991
* LCCN: n80162919
* ISNI: 0000 0001 0665 0264
* GND: 4037684-9
* SUDOC: 027251810
* BNF: cb11933506n (data)
* NDL: 00629288
* NKC: ge129969

 |

 |